Ordet ’landsforræderi’ er endnu en gang blevet moderne. Det er tilbage i radioen. Det er kommet med de nye flygtningestrømme.

Som eksempel kan nævnes partiet Nye Borgerliges brug af udtrykket om foreningen Venligboernes arbejde. Det er et pompøst og malerisk udtryk, der kan kastes efter hvad som helst, som man ønsker at give en blodrød beskrivelse.

Det er et meget voldsomt udtryk. Det er ikke til at misforstå. Det peger i retning af de mest utilgivelige handlinger. Mord i familien, utroskab og dobbeltliv. Det kunne være interessant at kaste det efter nogle af de ting, der ellers rører sig i dansk politik.